憶山示聖俞
作者：歐陽修
朝代：宋

paragraphs: 吾思夷陵山，山亂不可究。
東城一堠餘，高下漸岡阜。
羣峯迤邐接，四顧無前後。
憶嘗祗吏役，鉅細悉經覯。
是時秋卉紅，嶺谷堆纈繡。
林枯松鱗皴，山老石脊瘦。
斷徑履頹崖，孤泉聽清溜。
深行得平川，古俗見耕耨。
澗荒驚麏奔，日出飛雉雊。
盤石屢欹眠，綠巖堪解綬。
幽尋歎獨往，清興思誰侑。
其西乃三峽，嶮怪愈奇富。
江如自天傾，岸立兩崖鬭。
黔巫望西屬，越嶺通南奏。
時時縣樓對，雲霧昏白晝。
荒煙下牢戍，百仞寒溪漱。
蝦蟆噴水簾，甘液勝飲酎。
亦嘗到黄牛，泊舟聽猿狖。
巉巉起絕壁，蒼翠非刻鏤。
陰巖下攢叢，岫穴忽空透。
遥岑聳孤出，可愛欣欲就。
惟思得君詩，古健寫奇秀。
今來會京師，車馬逐塵瞀。
頹冠名白髮，舉酒無蒨袖。
繁華不可慕，幽賞亦難遘。
徒爲憶山吟，耳熱助嘲詬。